
บทที่ ๗
การปฐมพยาบาล


ปัจจุบันการเสียชีวิต  การบาดเจ็บและการพิการจากอุบัติเหตุมีจำนวนเพิ่มมากขึ้น การช่วยเหลือผู้บาดเจ็บอย่างทันท่วงที  และถูกต้องจะทำให้ผู้บาดเจ็บมีโอกาสรอดชีวิตและลดการสูญเสียลงได้มาก ด้วยเหตุนี้การปฐมพยาบาลจึงจำเป็นอย่างยิ่งที่ผู้ให้การช่วยเหลือจะต้องมีความรู้ มีหลักการปฏิบัติที่ถูกต้อง และมีการฝึกฝนจนชำนาญ  ถึงจะทำให้การช่วยเหลือนั้นเป็นไปอย่างมีประสิทธิภาพ
การปฐมพยาบาล
1. วัตถุประสงค์ของการปฐมพยาบาล  เพื่อช่วยลดความรุนแรงของการบาดเจ็บหรือการเจ็บป่วย และช่วยให้กลับสู่สภาพเดิมได้อย่างรวดเร็ว ดังนั้นเมื่อเราเป็นบุคคลแรกที่อยู่ในที่เกิดเหตุและเป็น
ผู้มีทักษะด้านการปฐมพยาบาล รวมทั้งได้รับการฝึกอบรมการบริการด้านแพทย์ฉุกเฉินขั้นพื้นฐานแล้วนั้น  จำเป็นจะต้องคำนึงถึงการป้องกันความปลอดภัยของตัวเอง ทีมงาน บุคคลที่อยู่ในเหตุการณ์และผู้บาดเจ็บ  
สิ่งสำคัญที่ต้องคำนึงถึงคือ การประเมินเบื้องต้นเป็นการเก็บรวบรวมข้อมูลเพื่อเป็นแนวทางในการวางแผน
ให้การช่วยเหลือเป็นไปอย่างมีประสิทธิภาพ  โดยสามารถแบ่งการประเมินออกเป็น 2 ประเภท  



1.1  การประเมินสถานการณ์  ต้องประเมินว่าสถานการณ์หรือสภาพแวดล้อมนั้นปลอดภัยพอที่จะเข้าไปช่วยผู้บาดเจ็บหรือไม่ สภาพความรุนแรงของเหตุการณ์เป็นอย่างไร หลีกเลี่ยงการเข้าใกล้วัตถุหรือสถานที่ที่ก่อให้เกิดอันตรายเพิ่มขึ้น ป้องกันการติดเชื้อโดยการไม่สัมผัสกับเลือดผู้บาดเจ็บโดยตรง



1.2 การประเมินสภาพผู้บาดเจ็บหรือผู้ป่วย เพื่อให้ทราบสภาวะผู้บาดเจ็บโดยมีขั้นตอนการปฏิบัติดังนี้  
 



-  แนะนำตัวเอง คือ บอกชื่อ หน่วยงานต้นสังกัดให้ผู้บาดเจ็บหรือญาติของผู้บาดเจ็บทราบ และขออนุญาตทำการช่วยเหลือ
 



-  ตรวจดูความรู้สึกตัวของผู้บาดเจ็บ โดยการเรียกหรือการ ตีไหล่เบา ๆ เช่น “คุณ...คุณ” และ สังเกตการรู้สึกตัวและการตอบสนอง 





-  ตรวจดูทางเดินหายใจ โดยวิธีกดหน้าผากและเชยคางของผู้บาดเจ็บขึ้น หรือใช้วิธีเปิดขากรรไกรของผู้บาดเจ็บ มองเข้าไปในบริเวณช่องปากว่ามีสิ่งแปลกปลอมติดอยู่หรือเปล่า กรณีบาดเจ็บด้วยอุบัติเหตุให้ใช้วิธีการยกขากรรไกรล่าง 

 



-   ตรวจดูการหายใจโดยวิธี ตาดู (ที่หน้าอก) หูฟัง (เสียงลมหายใจ) แก้มสัมผัส (ลมหายใจ)
 



-   ตรวจดูชีพจร โดยวิธีจับที่ข้อมือหรือข้อพับแขน หรือที่คอของผู้บาดเจ็บ 
(ในกรณีที่ผู้บาดเจ็บหมดสติ)  ส่วนใน ทารก / เด็ก  ใช้การคลำชีพจรที่ข้อพับด้านในแขนและข้อมือของทารก / เด็ก

 



-  ตรวจดูลักษณะภายนอก  ตั้งแต่ศีรษะจนถึงปลายเท้า โดยการสัมผัสดู   ความผิดปกติของอวัยวะและบาดแผล  เช่น  เลือด  การแตกหักของกระดูก

-   ตรวจดูบริเวณที่มีบาดแผลถ้ามีเลือดออกให้ทำการห้ามเลือด

การขอความช่วยเหลือ เช่น จากหน่วยแพทย์ฉุกเฉิน (EMS) ในขณะร้องขอความช่วยเหลือ ตั้งสติให้ดี   พูดให้ชัดเจน   อย่าตื่นเต้นตกใจ พร้อมทั้งให้รายละเอียดข้อมูลต่าง ๆ ได้แก่ สถานที่เกิดเหตุ ชื่อเบอร์โทรศัพท์ผู้แจ้งขอความช่วยเหลือ แจ้งว่าเกิดเหตุอะไรขึ้น มีผู้บาดเจ็บ กี่คนและอาการเป็นอย่างไรบ้าง หรือถามถึงเวลาโดยประมาณที่หน่วยแพทย์ฉุกเฉินจะมาถึงสถานที่เกิดเหตุ ฯลฯ


2. การห้ามเลือด
 


2.1  ต้องคำนึงถึงความปลอดภัยของตนเอง คือ โดยการสวมถุงมือยาง หรือหาวัสดุ
ใกล้ตัวเช่น  ถุงพลาสติกสะอาด
 


2.2  ใช้มือกดโดยตรงลงบนบาดแผล หรือใช้ผ้าสะอาดพันหนา ๆ กดลงบนบาดแผล  
ถ้าเลือดยังไม่หยุดไหล  ให้ใช้ผ้าชิ้นใหม่ปิดทับลงบนชิ้นเดิม  และใช้เทปติดยึดหรือใช้ผ้าก๊อตพันทับผ้าที่ปิดบาดแผลไว้อีกครั้ง  
2.3  ยกส่วนบาดแผลของผู้บาดเจ็บให้สูงขึ้นเหนือระดับหัวใจ (ในกรณีที่สามารถทำได้)

 


2.4   ถ้าเลือดยังไม่หยุดไหล ให้ใช้นิ้วมือกดตรงจุดเส้นเลือดแดง เหนือบริเวณบาดแผล
2.5  วิธีสุดท้ายที่จะเลือกใช้คือการขันชะเนาะ
 
การขันชะเนาะจะใช้เฉพาะกรณีที่มีบาดแผลที่ต้องการห้ามเลือดโดยด่วนและวิธีอื่น ๆ ไม่สามารถห้ามเลือดได้อีก เพราะวิธีการขันชะเนาะอาจสร้างความเสียหายให้เกิดกับเส้นประสาท และเส้นเลือดบริเวณนั้นได้    
ดังนั้นจึงอาจทำให้ผู้ป่วยต้องเสียอวัยวะที่ได้รับบาดเจ็บบริเวณนั้นไป


3. วิธีการขันชะเนาะ
1.3.1  ใช้ผ้าปิดเหนือบาดแผล
1.3.2  ใช้ผ้าพันแผลพันทับแล้วมัดปมที่ผ้าพันแผล
1.3.3  ใช้แท่งไม้หรือวัสดุอื่นที่เหมาะสม สอดเข้าไปในปมแล้วขันชะเนาะ
1.3.4  เมื่อเลือดหยุดไหลให้มัดแท่งขันชะเนาะไว้ก่อน
 


1.3.5  ระบุเวลาที่ทำการขันชะเนาะติดไว้บนหน้าผากผู้ป่วยจากนั้นรีบนำผู้ป่วยส่งโรงพยาบาล
 

4. บาดแผลถูกวัสดุทิ่มแทง  

ขึ้นอยู่กับบริเวณที่ถูกแทง ถ้าถูกแทงอาจถูกเส้นเลือด เส้นประสาท และเอ็น แผลถูกแทงที่ท้องอาจไปทำลายอวัยวะภายในได้ เช่น ถูกกระเพาะอาหาร สำไส้ และเส้นเลือด ทำให้เลือดตกใน เป็นอันตรายรุนแรงถึงแก่ชีวิตได้  

วิธีการให้การช่วยเหลือให้ผู้บาดเจ็บบาดแผลถูกแทง โดยให้นอนหงาย งอเข่าเพื่อให้หน้าท้องหย่อน  ปิดบาดแผลเพื่อห้ามเลือดแล้วรีบนำผู้บาดเจ็บส่งโรงพยาบาล

ถ้ามีวัสดุหักคาติดอยู่  ห้ามดึงวัสดุนั้นออกอย่างเด็ดขาด  ให้ทำการยึดตรึงวัสดุนั้นไว้ให้นิ่งที่สุด  โดยใช้ผ้าปิดแผลแบบหนา ๆ ปิดรอบ ๆ บริเวณบาดแผล และยึดวัสดุให้อยู่กับที่ไม่ให้เคลื่อนไหวไปมา
 
ถ้ามีลำไส้หรืออวัยวะภายในโผล่ออกมาจากบาดแผลที่ถูกแทง  ห้ามจับอวัยวะดันกลับเข้าไปข้างในอย่างเด็ดขาด  ควรใช้ผ้าสะอาดชุบน้ำหมาด ๆ ปิดทับบาดแผล แล้วรีบนำผู้บาดเจ็บส่งโรงพยาบาล
 
สำหรับบาดแผลที่ถูกแทงที่หน้าอก วิธีการให้การช่วยเหลือก็ทำโดยการห้ามเลือด ปิดบาดแผลให้สนิท ถ้ามีวัสดุปักคา ห้ามดึงออก ควรยึดวัสดุนั้นให้อยู่นิ่ง
 
กรณีที่วัสดุที่ปักนั้นยาวเกะกะไม่สะดวกต่อการเคลื่อนย้ายให้ทำการตัดให้สั้นลงได้  แต่ต้องทำด้วยความระมัดระวัง  ให้มีการกระทบกระเทือนน้อยที่สุด
 

5. บาดแผลที่มีอวัยวะส่วนปลายถูกตัดขาด ให้ทำการห้ามเลือดตามขั้นตอนและหลักการ    จากเก็บชิ้นส่วนอวัยวะที่ถูกตัดขาด  ใส่ถุงพลาสติกที่แห้งสะอาด ปิดปากถุงให้แน่น นำไปแช่ลงในน้ำแข็งหรือน้ำเย็น ห้ามแช่ในน้ำแข็งโดยตรงหรือห้ามแช่ลงในน้ำแข็งแห้ง  แล้วรีบส่งตัวผู้บาดเจ็บ พร้อมอวัยวะที่ถูกตัดขาดไปโรงพยาบาล
6. บาดแผลเลือดออกภายใน  จะมีทั้งระดับไม่รุนแรงจนกระทั่งระดับรุนแรงมากถึงชีวิต  เลือดออกในลักษณะนี้เราไม่สามารถมองเห็นได้  ควรรีบนำผู้บาดเจ็บส่งโรงพยาบาลให้เร็วที่สุด
7. บาดแผลไหม้ เมื่อผิวหนังที่ปกคลุมร่างกายถูกทำลายด้วยความร้อน จะทำให้เกิดอันตรายแก่ร่างกายตั้งแต่เล็กน้อยไปจนถึงเสียชีวิตได้ สาเหตุการเสียชีวิตจากแผลไหม้เนื่องจากทางเดินหายใจได้รับอันตราย เสียน้ำในร่างกายจำนวนมาก เกิดอาการช็อกจากการเสียน้ำและของเหลว และส่งผลต่อการติดเชื้อได้
การปฐมพยาบาลแผลไหม้
     


-  การไหม้เฉพาะชั้นผิวหนัง
· ระบายความร้อนออกจากบาดแผล โดยเปิดให้น้ำไหลผ่านบริเวณบาดแผล นานประมาณ 10 นาที ซึ่งจะช่วยบรรเทาความเจ็บปวดลงได้
· ทาด้วยยาทาแผลไหม้
· ปิดด้วยผ้าสะอาดปิดทับ เพื่อป้องกันการติดเชื้อ
· รีบนำผู้บาดเจ็บส่งโรงพยาบาล
       


 -  การไหม้ลึกถึงเนื้อเยื่อใต้ผิวหนัง
· ไม่ต้องระบายความร้อนออกจากบาดแผล เพราะจะทำให้มีการติดเชื้อมากขึ้น
· ห้ามใส่ยาใด ๆ ทั้งสิ้น
· รีบนำผู้บาดเจ็บส่งโรงพยาบาล
การไหม้จากสารเคมี      

เมื่อถูกสารเคมีสัมผัสผิวหนังหรือลำตัว ให้ระมัดระวัง ในการปฏิบัติการช่วยเหลือ เพราะสารบางอย่างอาจทำปฏิกิริยากับน้ำ แต่โดยพื้นฐาน ทั่วไปให้เปิดน้ำล้างบริเวณที่สัมผัส  โดยให้น้ำไหลผ่านบริเวณนั้นนานประมาณ 
10 นาที หรือนานจนกว่าจะแน่ใจว่าล้างสารเคมีออกหมด  จากนั้นถอดเสื้อผ้าและเครื่องประดับที่ปนเปื้อน
สารเคมีออก  แล้วจึงตรวจร่างกายทั่ว ๆ ไป ถ้ามีการผิดปกติให้รีบทำการช่วยเหลือ และรีบนำผู้บาดเจ็บส่งโรงพยาบาล
 
ในกรณีถ้าสารเคมีเป็น  ฝุ่น ผง  ให้ปัดสารเคมีออกจากเสื้อผ้าก่อน แล้วจึงล้างออกด้วยน้ำสะอาด  เพราะถ้าใช้น้ำล้างทันที สารเคมีจะละลายน้ำ  ทำให้ออกฤทธิ์มากขึ้น

ข้อควรระวัง  ผู้ที่ให้การช่วยเหลือต้องระมัดระวัง ไม่ให้ตนเองสัมผัสกับสารเคมีในขณะทำการช่วยเหลือผู้บาดเจ็บ
8. การบาดเจ็บต่อกล้ามเนื้อและกระดูก

ในมนุษย์เรานั้น โดยปกติจะมีกระดูกจำนวน 206 ชิ้น และ กล้ามเนื้อ จำนวน 620 ชิ้น การเคลื่อนไหว
ของร่างกายต้องอาศัยการทำงานของกล้ามเนื้อ ถ้าปราศจากกล้ามเนื้อ กระดูก และข้อต่อต่าง ๆ มนุษย์จะไม่สามารถเคลื่อนไหวได้เอง

ดังนั้นการบาดเจ็บต่อกล้ามเนื้อและกระดูก ซึ่งจะทำให้เกิดการฉีกขาดของกล้ามเนื้อ เอ็น ข้อต่อเคลื่อนและกระดูกหัก ทำให้อวัยวะต่าง ๆ ไม่สามารถทำงานได้อย่างเป็นปกติ เช่น


 

8.1 กระดูกหลุด เป็นอาการที่เกิดจากการเคลื่อนที่ หรือหลุดออก
จากกัน จะเกิดบริเวณข้อต่อเท่านั้น เช่น กระดูกหัวไหล่ หัวเข่า เป็นต้น

อาการของผู้บาดเจ็บกระดูกหลุด คือ จะเกิดอาการเจ็บปวด ไม่สามารถเคลื่อนไหวได้ เช่น กระดูกหัวไหล่ หัวเข่า เป็นต้น  

 
 
8.2  การเคล็ดหรือข้อเคล็ด คือ การที่บริเวณข้อต่อต่าง ๆ เคลื่อนไหวมากเกินไป  
ทำให้เนื้อเยื่ออ่อนรอบ ๆ บริเวณข้อต่อ  หรือกล้ามเนื้อมีการช้ำ  ฉีกขาด หรือยืด

อาการของผู้บาดเจ็บจากการเคล็ดหรือข้อเคล็ด คือ จะมีอาการเจ็บปวดมาก บวมและร้อน อาจมีเลือดบริเวณข้อ  เคลื่อนไหวไม่ถนัด  รู้สึกเจ็บและอาจมีอาการชาบริเวณที่ข้อเคล็ด



การปฐมพยาบาลการเคล็ดหรือข้อเคล็ด



1.  ให้บริเวณข้อที่บาดเจ็บพักนิ่ง  ๆ 



2.  ควรยกมือหรือเท้าที่เคล็ดให้สูงขึ้น  ถ้าเป็นข้อมือควรใช้ผ้าคล้องแขนไว้



3.  ภายใน 24 ชั่วโมง แรกให้ประกอบด้วยความเย็น  เพื่อให้เลือดใต้ผิวหนังหยุดไหล  
หลังจากนั้นให้ประคบด้วยความร้อน



4.  พันด้วยผ้ายืด



5.  ภายใน 7 วัน หากอาการไม่ดีขึ้น ให้ไปโรงพยาบาลเพื่อตรวจให้แน่นอน
ว่าไม่มีกระดูกหักร่วมด้วย
8.3 ข้อเคลื่อน  คือ  ส่วนข้อต่อบริเวณปลายกระดูกเคลื่อนหรือหลุดออกจากที่  เกิดจากการถูกกระชาก  กระแทกอย่างแรง  หรือมีโรคที่ข้ออยู่ก่อนแล้ว อาการข้อเคลื่อน คือ  จะมีอาการปวดบวม  
เคลื่อนไหวบริเวณข้อไม่ได้  หรืออาจจับบริเวณปลายกระดูกที่หลุดได้



การปฐมพยาบาลผู้บาดเจ็บข้อเคลื่อน




1.  ให้ข้อพักนิ่ง  อย่าพยายามดึงกลับเข้าที่



2.  ประคบด้วยความเย็น



3.  เข้าเฝือกชั่วคราวหรือใช้ผ้าพัน



4.  รีบนำผู้บาดเจ็บส่งโรงพยาบาล  

 

8.4 กระดูกหัก   คือการที่กระดูกมีการแตกหัก หรือแยกออกจากกัน  ซึ่งอาจจะทำให้เนื้อเยื่อและกล้ามเนื้อบริเวณนั้นฉีกขาดด้วย โดยจะมีอาการปวด  บวม  ร้อนบริเวณที่หัก  ถ้าจับกระดูกนั้นโยกหรือบิดเล็กน้อยจะมีเสียงดังเกิดขึ้น  เนื่องจากปลายกระดูกที่หักนั้นเสียดสีกันการเคลื่อนไหวผิดปกติ  รูปร่างของกระดูกผิดปกติ  อาจมีบาดแผลพบปลายกระดูกโผล่ออกมาให้เห็นได้เนื่องจากการแทงทะลุ
ของกระดูก



กระดูกที่หักโผล่ออกมานอกเนื้อ  ห้ามดันกระดูกที่โผล่ออกมากลับเข้าที่เป็นอันขาด  ถ้ามีแผลเลือดออกให้ทำการห้ามเลือดและปิดแผลก่อนทำการเข้าเฝือก  การตรวจบริเวณที่หักต้องทำด้วยความระมัดระวัง



การหักของกระดูกชิ้นสำคัญ  เช่น  กระดูกเชิงกราน  กะโหลกศีรษะ  ขากรรไกร  คอและกระดูกสันหลัง  ต้องทำการดูแลรักษาที่ถูกต้องเพราะการหักของกระดูกเหล่านี้จะทำอันตรายอย่างรุนแรง  ต่อเนื้อใกล้เคียง  กะโหลกศีรษะแตก  และสันหลังหักเป็นอันตรายมากที่สุดเพราะว่าเนื้อสมองและ
ไขสันหลังจะถูกทำลายซึ่งจะทำให้เสียชีวิตได้

ข้อควรระวัง  การถอดเสื้อผ้าผู้บาดเจ็บ  ควรใช้วิธีตัดตามตะเข็บของเสื้อหรือกางเกง  อย่าพยายาม
ให้ผู้บาดเจ็บถอดเสื้อผ้าเองเป็นอันขาด  เพราะจะทำให้มีอาการเจ็บปวดมากขึ้น
การปฐมพยาบาลผู้บาดเจ็บกระดูกหัก โดยทั่วไปมีขั้นตอน คือ

                         

1. ให้ส่วนที่หักได้พักนิ่ง ๆ  ไม่ให้เคลื่อนไหวเพื่อป้องกันไม่ให้ปลายกระดูกส่วนที่หักไปเสียดสีกัน
                         

2.  ถ้ามีบาดแผลทำการห้ามเลือด
                          

3.  พยายามตรึงกระดูกส่วนที่หักให้อยู่กับที่ โดยใช้วัสดุที่หาได้ง่าย เช่น ไม้  หรือกระดาษหนังสือพิมพ์พับให้หนาทำการดามกระดูกบริเวณที่หักไว้
                          

4.  นำผู้บาดเจ็บส่งโรงพยาบาล
8.5  กระดูกหักเฉพาะที่  มีหลักในการปฐมพยาบาลดังต่อไปนี้

8.5.1.  กระดูกปลายแขนหัก

ใช้ไม้แผ่นแบน ๆ หรือหนังสือพิมพ์หนา ๆ ให้มีความยาว ตั้งแต่ปลายนิ้วมือ ข้อศอกใช้เป็นเฝือก แล้วพันด้วยเชือกหรือผ้ายืดให้กระชับ  ใช้ผ้าคล้องคอห้อยแขนที่หักไว้    
 

8.5.2. กระดูกแขนและไหปลาร้าหัก

ใช้ผ้าคล้องแขนแล้วผูกกับคอและใช้ผ้าอีกผืนพันรัดแขนข้างที่หักให้ติดกับลำตัว  (อย่าพยายามฝืนงอแขนถ้าทำไม่ได้ กระดูกแขนหักบริเวณข้อศอกอาจจะหักตอนปลายของกระดูก ต้นแขนหรือส่วนบนของกระดูกปลายแขน  อย่าพยายามงอแขนเพื่อคล้องแขนให้ตามแขนในลักษณะตรง
 

8.5.3.  ข้อศอกเคลื่อนหรือหัก

กรณีข้อศอกเคลื่อนหรือหัก  ไม่สามารถเหยียดตรงได้ให้ใช้เฝือกดามระหว่างต้นแขนกับข้อมือ ข้างที่ข้อศอกเคลื่อนหรือหักเข้าด้วยกันแล้ว  ใช้ผ้าพันเฝือกให้แน่นป้องกันการเคลื่อนของส่วนที่หัก  และใช้ผ้าสามเหลี่ยมคล้องแขนแล้วผูกกับคอของผู้บาดเจ็บ
8.5.4.  กระดูกปลายขาหัก

การดามควรใช้เฝือก 2 อัน ยาวตั้งแต่ส้นเท้าถึงเหนือเข่า และใช้ผ้าผูกติดกันเป็นช่วงๆ หรือถ้าหาเฝือกไม่ได้ให้ใช้ผ้าหนา ๆ สอดระหว่างขาทั้งสองข้าง แล้วผูกให้ติดกันเป็นช่วง ๆ ข้อควรระวังควรให้ปลายเท้าตั้งฉากเสมอ  และคอยตรวจดูว่าผ้าที่พันไว้แน่นเกินไปจนเลือดไหลไม่สะดวกหรือไม่  และพยายามอย่าเคลื่อนไหว
ส่วนที่หัก



8.5.5.  กระดูกต้นขาหัก

การดามกระดูกต้นขาหักโดยใช้เฝือก 2 ชิ้น โดยชิ้นหนึ่งยาวตั้งแต่ ส้นเท้าถึงใต้รักแร้ อีกชิ้นยาวตั้งแต่ส้นเท้าถึงโคนขาแล้วใช้ผ้าผูกเฝือกทั้ง 2 ให้ติดกับขาข้างที่หัก ถ้าไม่มีเฝือกให้ผูกขาทั้ง 2 ข้างติดก้น ถ้ามีบาดแผลหรือกระดูกโผล่อย่าพยายามล้างทำความสะอาดถ้ามีเลือดออกใช้ผ้าปิดแผลห้ามเลือดก่อนแล้วจึงเข้าเฝือก


     

8.5.6.  กระดูกเชิงกรานหัก

ควรให้การปฐมพยาบาลโดยป้องกันไม่ให้กระดูกเชิงกรานเคลื่อนไหว ใช้วิธีผูกขาทั้ง 2 ข้างติดกัน  โดยสอดผ้าสามเหลี่ยมพันกว้าง ๆ  2  ข้างไว้ใต้สะโพกและเชิงกราน  ผูกปมตรงกลางลำตัว วางผ้านุ่ม ๆ ระหว่างขาทั้ง 2 ข้าง บริเวณเข่าและข้อเท้าแล้วผูกติดกันด้วยผ้าสามเหลี่ยมเป็นเลข 8 และผูกผ้ารอบเข่าทั้ง 2 ข้าง
8.5.7.  กระดูกสันหลังหัก

ถ้ากระดูกชิ้นใดชิ้นหนึ่งหักหรือเคลื่อนที่  มักจะไปกดไขสันหลังโดยเฉพาะอย่างยิ่งกระดูกสันหลังส่วนบน  ถ้าหักจะมีอันตรายร้ายแรงกว่ากระดูกสันหลังส่วนล่างหัก  ดังนั้นการเคลื่อนย้ายต้องทำด้วยความระมัดระวังเป็นพิเศษ  เพราะส่วนที่หักอาจจะไปกดหรือบาดไขสันหลังให้ขาดได้  ซึ่งก่อให้เกิดอันตรายถึงชีวิตหรือไม่ก็เป็นอัมพาตไม่แนะนำให้ทำการเคลื่อนย้ายผู้ป่วยเอง  ควรแจ้งขอความช่วยเหลือจากหน่วยแพทย์หรือผู้ที่มีความรู้ในเรื่องนี้ เว้นแต่ว่าสถานการณ์ตรงนั้นไม่ปลอดภัยจำเป็นต้องเคลื่อนย้ายผู้บาดเจ็บออกมาโดยเร็ว  ควรหาวัสดุมาดามคอและหลังก่อนทำการเคลื่อนย้าย  
9. การเข้าเฝือก    
การเข้าเฝือก หมายถึง การใช้วัสดุต่าง ๆ พยุงหรือห่อหุ้มอวัยวะที่หักให้อยู่นิ่ง  ซึ่งมีประโยชน์ช่วยให้บริเวณที่บาดเจ็บไม่เคลื่อนไหว  เป็นการบรรเทาความเจ็บปวดและป้องกันอันตรายเพิ่มมากขึ้น

เฝือกมี  3  ชนิด  คือ  
· เฝือกจริงหรือถาวร  
· เฝือกชั่วคราว  
· เฝือกธรรมชาติ

  

9.1  หลักการใช้เฝือกชั่วคราว




9.1.1  วัสดุที่ใช้ดามต้องยาวกว่าอวัยวะส่วนที่หัก




9.2.2  ไม่วางเฝือกลงบนบริเวณที่กระดูกหักโดยตรง ควรมีสิ่งที่มีความนุ่มรองบริเวณหน้าสัมผัสของเฝือกกับบริเวณที่จะทำการดาม เช่น ผ้าวางก่อนตลอดแนวเฝือก เพื่อไม่ให้เฝือกกด
ลงบริเวณผิวหนังโดยตรง  ซึ่งทำให้เจ็บปวดและเกิดเป็นแผลจากเฝือกกดได้




9.1.3. รัดเฝือกกับอวัยวะที่หักให้แน่นพอควร  ไม่รัดแน่นจนเกินไปเพราะจะให้การไหลเวียนของเลือดไม่สะดวกเป็นอันตรายได้
                            

9.1.4. ในการรัดห้ามรัดบริเวณกระดูกที่หัก และบริเวณข้อต่อต่าง ๆ
การเคลื่อนย้ายผู้ประสบภัย

หลักการยกและเคลื่อนย้ายผู้ประสบภัยออกจากที่เกิดเหตุ

เมื่อมาถึงสถานที่เกิดอุบัติเหตุ ผู้ประสบภัยอาจต้องได้รับการดูแล และการเคลื่อนย้าย สิ่งสำคัญคือต้องทำอย่างรวดเร็ว และระมัดระวังโดยเฉพาะในสถานที่ที่อยู่ในสถานการณ์อันตรายเพราะหากให้การดูแลผู้ประสบภัยไม่เหมาะสม อาจทำให้ผู้ประสบภัยบาดเจ็บหรือถึงกับเสียชีวิตได้ ซึ่งโดยทั่ว ๆ ไป หน่วยกู้ชีพจะทำการเคลื่อนย้ายผู้ประสบภัยเมื่อผู้ประสบภัยตกอยู่ในอันตรายเท่านั้น
ข้อควรระวัง  การยกผู้ประสบภัยควรมีท่าทางอย่างเหมาะสม เพื่อการเคลื่อนไหวอย่างง่ายขึ้น และไม่เกิดการบาดเจ็บจากการยกผู้ประสบภัย
 
ก่อนการยกเคลื่อนย้ายผู้ประสบภัยอย่างถูกวิธี ให้ปฏิบัติตามกฎพื้นฐาน ต่อไปนี้
1.  วางแผนการเคลื่อนย้ายที่ก่อนจะยก เช่น ประมาณน้ำหนักของผู้ประสบภัยและ  ดูว่า
ต้องขอความช่วยเหลือจากผู้อื่นหรือไม่

 

2.  ใช้ขา แขน ไม่ใช้หลัง เวลายกให้ย่อขาและทำหลังให้ตรง

 

3.  ให้น้ำหนักผู้ประสบภัยอยู่ใกล้ตัวท่านมากที่สุด โดยยกขึ้นตรงๆไม่ปัดหรือหมุน

 

4.   การเคลื่อนร่างกายของคุณ ต้องเป็นขั้นตอน หรือจังหวะจากเท้าสู่เข่า แล้วจึงยืน แล้วเดิน
 

5.  การยกขึ้นแนวดิ่งเท่านั้น และเป็นท่าทางอย่างธรรมชาติ 

 
การยก การลาก การดึง การแบกหรือการเคลื่อนย้ายสิ่งของหลักสำคัญที่ไม่ทำให้ตนเองบาดเจ็บคือการอยู่ในท่าที่ถูกต้องในแนวตั้งตรงของกระดูกสันหลัง การทำงานเป็นทีม เป็นสิ่งจำเป็น การสื่อสารหรือสั่งการให้กับผู้ร่วมทีมอย่างชัดเจนสม่ำเสมอ ตั้งแต่ต้นจนจบโดยใช้คำพูด  อีกประการหนึ่งควรมีการเตรียมร่างกายให้พร้อมเสมอเพื่อทำการเคลื่อนย้ายผู้ประสบภัย
1. เทคนิคการเคลื่อนย้ายผู้ประสบภัย  สามารถแบ่งออกได้เป็น 2 แบบได้แก่
1.1  การเคลื่อนย้ายแบบฉุกเฉิน 

ทำการเคลื่อนย้ายกรณีที่มีอันตรายเกิดขึ้นทันทีต่อผู้ประสบภัย ตัวอย่างต่อไปนี้ จำเป็นต้องเคลื่อนย้ายฉุกเฉิน
 

      -  ไฟไหม้ หรือภัยที่เกิดจากไฟ
 

      -  เกิดการระเบิด
 

      -  ไม่สามารถปกป้องผู้ประสบภัยจากอันตรายต่าง ๆ ได้แก่ อาคารที่ไม่แข็งแรง รถคว่ำ เกิดการจลาจล วัตถุอันตราย น้ำมันเชื้อเพลิงรั่วไหล แก๊สรั่ว อาการหนาวหรือร้อนจัด หรือต้องทำการฟื้นกู้ชีพแต่พื้นไม่ราบเรียบหรือมีความอ่อนนุ่มเกินไป


การเคลื่อนย้ายผู้ประสบภัย เพื่อป้องกันกระดูกสันหลัง ควรจัดท่าทางของผู้ประสบภัยให้อยู่ในแนวตรงตามลำตัว ศีรษะ และลำคอ
การเคลื่อนย้ายแบบฉุกเฉินแบบต่าง ๆ
การดึงเสื้อ

การลากด้วยผ้าห่ม  การเคลื่อนย้ายแบบนี้ใช้ 1 คน  เคลื่อนย้ายด้วยวิธีการลากโดยใช้ผ้าห่ม

การดึงไหล่หรือปลายแขน เป็นวิธีเคลื่อนย้ายระยะสั้น ๆ โดยบุคคลเดียวเช่นกัน 

การอุ้มกอดด้านหลัง วิธีการนี้ใช้ในกรณีผู้ประสบภัยหมดสติ นำผู้ประสบภัยอยู่ในท่านั่งเหยียดขาอยู่บนพื้น

การพยุงเดินโดยผู้เคลื่อนย้ายคนเดียว และผู้ประสบภัยมีสติพอเดินได้

การเคลื่อนย้ายแบบคลานลาก วิธีการให้ผู้ประสบภัยนอนหงาย ผูกมือทั้ง 2 ของผู้ประสบภัยติดกับด้านหน้า
 ผู้เคลื่อนย้ายก้มคร่อมโดยให้มือผู้ประสบภัยคล้องไหล่ไว้แล้วคลานไป

การเคลื่อนย้ายแบบแบกบนบ่า
[image: image7.jpg]7.404/17 00705742




1.2 การเคลื่อนย้ายแบบไม่ฉุกเฉิน
 
หากผู้ประสบภัยอยู่ในที่เกิดเหตุ แต่ไม่มีเหตุอันตรายแก่ชีวิตให้ทำการประเมินผู้ประสบภัยเบื้องต้น และรักษาตามอาการก่อน ป้องกันการบาดเจ็บเพิ่มเติม พยายามให้ผู้ประสบภัยรู้สึกสบายหรือเจ็บปวดน้อยที่สุด
 
การเคลื่อนย้ายแบบนี้ ต้องอาศัยเครื่องมือมาก อาจจะเกิดอันตรายแก่กระดูกสันหลัง ต้องทำให้กระดูกสันหลังอยู่กับที่เสียก่อน โดยใช้เครื่องมือเพิ่มเติม 

ตัวอย่างของการเคลื่อนย้ายแบบไม่ฉุกเฉิน

- การยกผู้ประสบภัยขึ้นจากเตียงหรือจากพื้นจะเป็นการยากถ้าผู้ประสบภัยมีน้ำหนักมากกว่า 80 กิโลกรัม ซึ่งควรใช้ผู้ยกอย่างน้อย 3 คน

- การยกผู้ประสบภัยโดยยกที่ส่วนแขน หรือส่วนขา เป็นลักษณะการยกผู้ประสบภัยจากเปล หรือเตียงไปที่เปลหาม หรือพื้นแต่ไม่ควรใช้วิธีนี้กับผู้ประสบภัยที่บาดเจ็บ ที่แขน หรือ ขา
การจัดตำแหน่งให้ผู้ประสบภัย
 
การจัดให้ผู้ประสบภัยอยู่ในท่าใดนั้นขึ้นอยู่กับสภาพผู้ประสบภัยแต่ละรายเช่น

- ผู้ประสบภัยที่แสดงอาการช็อก มีหลัก 3 ประการที่ต้องพึงระวังคือ ยกเท้าให้สูง รักษาความอบอุ่นให้ร่างกาย และให้ออกซิเจน

- ผู้ประสบภัยที่มีปัญหาในการหายใจ มักจะให้นอนตะแคงเนื่องจากผู้ประสบภัย
จะไม่นอนทับปอด

- ผู้ประสบภัยที่ได้รับบาดเจ็บบริเวณกระดูกสันหลัง จะต้องจัดท่านอนราบตามตัว และใช้อุปกรณ์ล็อคตัวห้ามเคลื่อนไหว
2. อุปกรณ์การขนย้ายผู้ประสบภัย
 
เป็นอุปกรณ์ที่ออกแบบมาเพื่อขนย้ายผู้ประสบภัยไปที่จุดหมายอย่างปลอดภัย ควรทำความคุ้นเคยในการใช้และทราบวิธีการใช้และความเหมาะสมกับลักษณะการขนย้าย รวมทั้งหมั่นตรวจสอบอุปกรณ์ให้ดีอยู่เสมอ
 อุปกรณ์เคลื่อนย้ายที่ใช้กันอยู่ทั่วไปได้แก่
-  เปลแบบมีล้อ ส่วนมากใช้กับรถพยาบาล สามารถจะพับขาได้
-  เปลหามน้ำหนักเบา ส่วนใหญ่ประกอบด้วยผ้าและโครงไม้ หรืออลูมิเนียม
-  เปลตัก (Scope stretcher) เหมาะสำหรับการเคลื่อนย้ายผู้ประสบภัยที่คาดว่าจะมีปัญหา
ทางกระดูกสันหลัง

-  Vest type Extrication Device เป็นอุปกรณ์การย้ายเพื่อป้องกันกระดูกสันหลัง
-  เก้าอี้ขนาดเล็กมีล้อ
-  เปลสนามมีสายรัด
-  กระดาน Backboards เป็นเปลสนามชนิดหนึ่งทำด้วยกระดานมี 2 แบบ คือ แบบยาวและแบบสั้น มีความยาว 6 - 7 ฟุต และ 3 - 4 ฟุต ตามลำดับ การใช้งาน แบบสั้นส่วนมากใช้กับการเคลื่อนย้ายผู้ประสบภัยจากยานพาหนะ
3. กฎในการยกและเคลื่อนย้ายผู้ประสบภัย  

การยกและเคลื่อนย้ายผู้ประสบภัยมีหลายวิธี  แต่หลักการเหมือนกันทุกวิธี  คือ
3.1 บอกเล่าแผนการเคลื่อนย้ายกับผู้ที่มาช่วยว่าจะทำอะไร ที่สำคัญคือต้องบอกผู้ประสบภัยด้วยว่าจะช่วยเหลืออะไรให้กับเขาบ้าง
3.2 ประมาณกำลังที่จะยกผู้ประสบภัย ถ้าไม่แน่ใจว่าจะยกไหวต้องหาคนช่วยให้มากพอ  ห้ามลองยกเด็ดขาด เพราะผู้ประสบภัยอาจจะได้รับอันตราย                                                  


3.3 ห้ามทำหลังงอเวลายกผู้ประสบภัย เพราะอาจจะทำให้หมอนรองกระดูกสันหลังเคลื่อนทำให้ปวดหลัง หรือเสียวแปลบตามเส้นประสาทต้องให้หลังตรงอยู่เสมอ


3.4 เวลายกผู้ประสบภัยให้ย่อขา และหนีบแขน  กำมือที่จับผู้ประสบภัยให้แน่นให้มือและแขนอยู่แนบกับตัวมากที่สุด  จะทำให้ได้แรงยกมากขึ้น



3.5 ต้องยกผู้ประสบภัยโดยให้ตัวเราอยู่ในสมดุล น้ำหนักจะได้ลงที่ศูนย์กลางลำตัว ทำให้ออกแรงได้เต็มที่  และตัวผู้ยกเองปลอดภัย  จะไม่เกิดการบาดเจ็บต่อกล้ามเนื้อและเส้นประสาท


3.6 ต้องทำด้วยความนุ่มนวลที่สุด  เราต้องการให้คนอื่นปฏิบัติต่อเราอย่างไร  ก็ควรปฏิบัติเช่นนั้นต่อผู้อื่นด้วย

การเคลื่อนย้ายผู้ประสบภัยมีหลายท่า หลายวิธี ขึ้นอยู่กับสถานการณ์และความเหมาะสม ซึ่งต้องพิจารณาเป็นกรณี ๆ ไป ผู้ที่ทำการเคลื่อนย้ายผู้ประสบภัย ควรจะฝึกฝนจนมีความชำนาญ เพื่อป้องกันมิให้ผู้ประสบภัยและตนเองได้รับอันตรายจากการเคลื่อนย้ายผู้ประสบภัยอย่างไม่ถูกต้อง                   

